Les càmeres de vídeovigilància mantenen més netes les zones de contenidors al cap d'un any des de la seua posada en marxa
16 de agost de 2024

Carcaixent

L'equip de govern de Carcaixent celebra el primer aniversari de la implementació de les càmeres de vídeovigilància en les zones més conflictives quant a l'acumulació de brutícia. Després d'un any des de la seua posada en marxa, aquestes càmeres han demostrat ser una ferramenta eficaç en la identificació i sanció de conductes incíviques, contribuint significativament a la millora de la neteja en la localitat.

Des de setembre de l'any passat fins a juny d'enguany, les càmeres han permès a la Policia Local identificar, gràcies a les imatges captades, més de 70 actes incívics. En tan sols 9 mesos, més del 60% de les sancions han sigut tramitades i pagades voluntàriament pels infractors, mentre que la resta s'estan reclamant per via executiva.

Les conductes incíviques no sols generen situacions de brutícia i insalubritat, sinó que també impliquen un cost econòmic per a tots els ciutadans de Carcaixent, que han d'assumir les despeses derivades de la neteja d'aquestes àrees. “No han de pagar justos per pecadors”, recalca Carolina Almiñana, Alcaldessa de Carcaixent, "la ciutadania està cada vegada més conscienciada que estes actituds no poden quedar impunes, ja que no sols s'incompleixen les normes bàsiques de convivència, sinó que també perjudiquen la comunitat en el seu conjunt".

L'equip de govern de Carcaixent es compromet a continuar treballant per a millorar encara més la situació. Amb la certesa que el sistema implantat està funcionant, s'ha previst en el pressupost recentment aprovat una partida destinada a la instal·lació de més càmeres en altres zones conflictives, on els veïns encara sofreixen els actes incívics d'una minoria.